**פורסם: מעלין בקדש, לא (אדר ב' תשע"ו), עמ' 144**

**הרב יהודה זולדן**

**תנופה בביכורים**

יש מנחות שהתורה מצווה להניף. כך נאמר במשנה (מנחות ה, ו):

אלו טעונין תנופה ואין טעונין הגשה:

לוג שמן של מצורע ואשמו,[[1]](#footnote-1)

והבכורים כדברי רבי אליעזר בן יעקב,

ואמורי שלמי יחיד [החלבים שמקריבים על גבי המזבח] וחזה ושוק שלהן,[[2]](#footnote-2)

...ושתי הלחם, ושני כבשי עצרת.[[3]](#footnote-3)

**...**מנחת העומר[[4]](#footnote-4) ומנחת קנאות[[5]](#footnote-5) טעונות תנופה והגשה.

גם שלמי הנזיר יחד עם הזרוע החלות והרקיקים טעונים תנופה, כאמור במשנה (נזיר ו, ט):

היה מבשל את השלמים או שלקן, הכהן נוטל את הזרוע בשלה מן האיל, וחלת מצה אחת מן הסל ורקיק מצה אחת, ונותן על כפי הנזיר, ומניפן.[[6]](#footnote-6)

בשלמים ובמנחות שצוינו לעיל נאמר במפורש בתורה שיש להניפם. אך לא נאמר בתורה במפורש שביכורים טעונים תנופה. בולט לעין שביחס לביכורים מצוין במשנה שיש להניפם רק ע"פ דברי ר' אליעזר בן יעקב. אלו הפסוקים בהם נצטווינו על הבאת הביכורים ומקרא הביכורים (דברים כו, א-יא):

(א) והיה כי תבוא אל הארץ אשר ה' אלהיך נתן לך נחלה וירשתה וישבת בה:

(ב) ולקחת מראשית כל פרי האדמה אשר תביא מארצך אשר ה' אלהיך נתן לך ושמת בטנא והלכת אל המקום אשר יבחר ה' אלהיך לשכן שמו שם:

(ג) ובאת אל הכהן אשר יהיה בימים ההם ואמרת אליו הגדתי היום לה' אלהיך כי באתי אל הארץ אשר נשבע ה' לאבתינו לתת לנו:

(ד) ולקח הכהן הטנא מידך והניחו לפני מזבח ה' אלהיך:

(ה) וענית ואמרת לפני ה' אלהיך ארמי אבד אבי וירד מצרימה ויגר שם במתי מעט ויהי שם לגוי גדול עצום ורב:

(ו) וירעו אתנו המצרים ויענונו ויתנו עלינו עבדה קשה:

(ז) ונצעק אל ה' אלהי אבתינו וישמע ה' את קלנו וירא את ענינו ואת עמלנו ואת לחצנו:

(ח) ויוצאנו ה' ממצרים ביד חזקה ובזרע נטויה ובמרא גדל ובאתות ובמפתים:

(ט) ויבאנו אל המקום הזה ויתן לנו את הארץ הזאת ארץ זבת חלב ודבש:

(י) ועתה הנה הבאתי את ראשית פרי האדמה אשר נתתה לי ה' והנחתו לפני ה' אלהיך והשתחוית לפני ה' אלהיך:

(יא) ושמחת בכל הטוב אשר נתן לך ה' אלהיך ולביתך אתה והלוי והגר אשר בקרבך:

הביכורים הן אחת ממתנות כהונה. בעל הפירות מביא את הביכורים למקדש והכהנים בלבד היו אוכלים את הביכורים בירושלים.[[7]](#footnote-7) סדר הדברים ע"פ הפסוקים היה כך. מביא הביכורים אמר לכהן: "הגדתי היום לה' אלהיך כי באתי אל הארץ אשר נשבע ה' לאבתינו לתת לנו" (פס' ג), הכהן לוקח ממנו את הכלי ומניחו לפני המזבח (פס' ד). מביא הביכורים אומר את מקרא הביכורים, מ"ארמי אובד אבי" (פס' ד) עד המילים: "ועתה הנה הבאתי את ראשית פרי האדמה אשר נתתה לי ה' " (פס' י), ועם סיום הקריאה של המביא, הכהן היה מניח את הכלי לפני ה', והמביא היה משתחוה ויוצא (פס' י).

באשר להנפה יש תנאים המסכימים עם ר' אליעזר בן יעקב ויש החולקים. נעיין בנושא זה של תנופה ביכורים, בדרך התנופה, ובמשמעות התנופה.[[8]](#footnote-8)

1. **ר' אליעזר בן יעקב ור' יהודה– ביכורים טעונים תנופה**
2. **ר' אליעזר בן יעקב- "ולקח הכהן הטנא מידך"**

עמדתו של ר' אליעזר בן יעקב שנזכרה במשנה במנחות ה, ו, מופיעה במדרש ההלכה בספרי (דברים פרשת כי תבוא פיסקא ש):

"מידך" - מלמד שטעונים תנופה, דברי רבי אליעזר בן יעקב.

הגמרא במנחות סא ע"א-ע"ב דנה בדברי ר' אליעזר בן יעקב:

והבכורים כדברי רבי אליעזר בן יעקב. מאי טעמא דרבי אליעזר בן יעקב? גמר "יד" "יד" משלמים. כתיב הכא: "ולקח הכהן הטנא מידך", וכתיב התם: "ידיו תביאינה [את אשי ה']" (ויקרא ז, ל), מה כאן כהן - אף להלן כהן. ומה להלן בעלים - אף כאן בעלים. הא כיצד? כהן מניח ידו תחת יד בעלים, ומניף.

ע"פ הברייתא הכהן הניח ידו תחת ידי הבעלים, והניף את הכלי או הטנא באותו אופן בו הונפו שלמים. כך נדרש במדרש ההלכה (ספרא צו פרשה יא פרק טו) באשר לשלמים:

שהוא אומר "ידיו תביאנה" לרבות ידי בעלים. הא כיצד? כהן מניח תחת יד בעלים.

1. **ר' יהודה – "והניחו"**

הגמרא במנחות סא ע"ב הציעה אפשרות נוספת לפיה גם ר' יהודה סבר שביכורים טעונים תנופה:

ולימא נמי: דתניא, רבי יהודה אומר: "והנחתו" (פס' י) - זו תנופה. אתה אומר זו תנופה, או אינו אלא הנחה? כשהוא אומר "והניחו" (פס' ד) - הרי הנחה אמור. הא מה אני מקיים "והנחתו" (פס' י)- זו תנופה.

במשנה בביכורים ג, ו מפורט בשמו של ר' יהודה באיזה אופן היו מניפים:

עודהו הסל על כתפו קורא מ"הגדתי היום לה' אלהיך" (פס' ג) עד שגומר כל הפרשה (פס' י').

ר' יהודה אומר: עד "ארמי אובד אבי". הגיע ל"ארמי אובד אבי" מוריד הסל מעל כתפו ואוחזו בשפתותיו, וכהן מניח ידו תחתיו ומניפו, וקורא מ: "ארמי אובד אבי" עד שהוא גומר כל הפרשה, ומניחו בצד המזבח והשתחוה ויצא.

לפי ר' יהודה מביא הביכורים אחז בשפתי הכלי, והכהן הניח את ידיו תחת הכלי והם הניפו ביחד, כל זמן שמביא הביכורים קרא את פרשת הביכורים.[[9]](#footnote-9) בעוד שלפי ר' אליעזר בן יעקב, הכהן היה מניח ידו תחת ידי מביא הביכורים שנמצאו תחת הכלי וכך הם היו מניפים ביחד.[[10]](#footnote-10)

ההלכה שביכורים טעונים תנופה נזכרת גם במשנה בביכורים ב, ד:

ויש בבכורים מה שאין כן בתרומה ובמעשר. שהבכורים נקנין במחובר לקרקע, ועושה אדם כל שדהו בכורים וחייב באחריותם, וטעונים קרבן, ושיר, ו**תנופה** ולינה.

מכאן שהתנא ששנה משנה זו סבר כעמדת ר' אליעזר בן יעקב ור' יהודה.

בגמרא במנחות סא ע"ב השיבו שני אמוראים משיבים מדוע בחרה המשנה להציג את העובדה שביכורים טעונים תנופה רק ע"פ ר' אליעזר בן יעקב ולא ע"פ דברי ר' יהודה:

אמר רבא: הואיל ופתח בו הכתוב תחלה.

רב נחמן בר יצחק אמר: הואיל ורב גבריה.

לפי רבא, דרשתו של רבי אליעזר בן יעקב שביכורים טעונים תנופה נלמדו מפסוק שבתחילת פרשת הביכורים: "ולקח הכהן הטנא מידך" (פס' ד), ואילו רבי יהודה למד מפסוק שבסוף פרשת הביכורים: "והנחתו" (שם י).

לפי רב נחמן בר יצחק, התנא של המשנה ציין כדברי רבי אליעזר בן יעקב, "הואיל ורב גבריה", שהוא חכם ביותר, שהרי מקובל עלינו שמשנתו של רבי אליעזר בן יעקב היא "קב ונקי" (גיטין סז ע"א) [כך ע"פ הסבר רש"י מנחות שם].

מוסכם על הכל שאין מחלוקת עקרונית על כך שביכורים טעונים תנופה, אלא על דרך הלימוד.

סיכום ביניים של עמדות ר' אליעזר בן יעקב ושל ר' יהודה:

1. מוסכם על ר' אליעזר בן יעקב ועל ר' יהודה שביכורים טעונים תנופה.
2. לדברי ר' אליעזר בן יעקב, הכהן מניח ידו תחת יד בעלים, ומניף. לדברי ר' יהודה, מביא הביכורים היה אוחז בשפת הכלי, והכהן היה מניח ידיו מתחת לכלי וכך היו מניפים את הביכורים.
3. ר' אליעזר בן יעקב למד על תנופת הביכורים מגזרה שוה משלמים. המילים מתוך פסוקי הביכורים המורים על התנופה הן: "ולקח הכהן הטנא מידך" (פס' ד) – ולקח, מידך. ר' יהודה למד על חובת ההנפה של הביכורים מתוך הפסוקים העוסקים בביכורים והמילה המורה על הנפה היא: "והנחתו" (פס' י).

עמדותיהם אלו של ר' אליעזר בן יעקב ושל ר' יהודה נזכרו גם בגמרא בסוכה מז ע"ב וכן בגמרא במכות יח ע"ב.

**ב. שתי תנופות או ללא תנופה כלל**

רש"י בפירושו לתורה (דברים כו) כתב שהיו מניפים את הביכורים פעמיים:

"ולקח הכהן הטנא מידך" (פס' ד) - להניף אותו. כהן מניח ידו תחת יד הבעלים ומניף.

"והנחתו" (פס' י) - מגיד שנוטלו אחר הנחת הכהן ואוחזו בידו כשהוא קורא, וחוזר ומניף.[[11]](#footnote-11)

התוספות בסוכה מז ע"ב (ד"ה הביכורים) ציין למדרש הלכה בספרי ממנו משמע שהיו מניפים פעמיים. וכך כתב:

בספרי (פרשת ראה) משמע דאיכא שתי תנופות. דקתני "והנחתו לפני ה' אלהיך" מלמד שטעונין תנופה ב' פעמים, אחת בשעת קריאה ואחת בשעת השתחויה. והתם בספרי דרש ב' תנופות מדכתיב "ולקח הכהן הטנא מידך" כר' אליעזר בן יעקב.

אמנם בגרסת הספרי (שם פיסקא שא) שלפנינו מדובר על שתי הנחות:

"והנחתו לפני ה' אלהיך והשתחוית לפני ה' אלהיך" - מלמד שטעונים הנחה שתי פעמים. אחת בשעת קריאה, ואחת בשעת השתחויה.[[12]](#footnote-12)

התוספות (בסוכה שם) הקביל בין הנחה לבין תנופה בעקבות האמור בברייתא בהסבר דברי ר' יהודה, שפירש את המילה "והניחו" כתנופה. וכך כתב תוספות:

ושמא סבר לה נמי כרבי יהודה דדריש הכא "והנחתו" זו תנופה, ולהכי בעי ב' תנופות. "דולקח הכהן" באמצע קריאה כתיב, וכי כתיב "והנחתו" גבי השתחויה כתיב. ומשמע ליה לשון תנופה מלשון "לך נחה את העם" (שמות לב, לד), ומוליך ומביא.[[13]](#footnote-13)

שתי התנופות נלמדות מהמילים "ולקח הכהן" (פס' ד), ומהמילה "והנחתו" (פס' יא). תוספות (בסוכה שם) הציע הסבר נוסף:

אי נמי, מדאחר הנחת כהן כתיבא עוד הנחה אחריתא לאחר קריאה, שמע מינה דלאחר הנחת כהן חזר ונטלו כדי לחזור ולהניף אחר קריאה דהיינו בשעת השתחויה.

הלימוד הוא מכך שפעולת ההנחה נזכרת פעמיים, לפני הקריאה "והניחו" (פס' ד), ולאחר הקריאה בעת ההשתחוויה, שנאמר: "והנחתו" (פס' יא).

אך תוספות מתקשה מהאמור בגמרא במכות יח ע"ב. גם שם מובאים דעותיהם של ר' יהודה ור' אליעזר בן יעקב ושם הם מוצגים כחולקים זה על זה. אמנם הם חולקים שם בשאלה האם הנחה מעכבת בביכורים או לא, ותוספות מתקשה בכך מאחר שהוא הקביל בין הנחה לבין תנופה. תוספות העדיף את הצעתו השניה שהלימוד הוא מכך שפעולת ההנחה נזכרת פעמיים בפסוקים ומכאן שהיו שתי תנופות.

תוספות במכות יח ע"ב (ד"ה ומאן) כתב שרש"י בפירושו לפרק חרש (יבמות פרק יד) כתב שהיו מניפים פעמיים. אין בידינו פירוש כזה, ויתכן שהכונה לפירוש רש"י על התורה (דברים כו, א-יא) שם כתב כן, או שכוונת תוספות למדרש ההלכה בספרי שציון לעיל.[[14]](#footnote-14) בעקבות כך כתב תוספות:

בין "והניחו" בין "והנחתו" מיירי בתנופה וראייה דהתם מוכח דבעי ב' תנופות, ומוכח מן "והניחו" "והנחתו". לכך פי' הר"ר אברהם בר יצחק[[15]](#footnote-15) דר' אליעזר בן יעקב סבירא ליה הכי, דתרי קראי מיירי בתנופה ושתי תנופות היו, ולא מיירי כלל בהנחה דהנחה לא מעכבת.

לדבריו, ר' אליעזר בן יעקב עצמו סבר שיש להניף שתי פעמים את הביכורים, והוא לומד זאת מכפל המילים: "והניחו" "והנחתו". המהר"ם (מכות שם) הסביר שע"פ דברי התוספות הללו הלימוד שמופיע בשמו של ר' אליעזר בן יעקב מגזרה שווה משלמים, נועד להוות גילוי מילתא על מנת ללמד שאין לפרש את המילה "והנחתו" כפשוטה אלא יש לפרש שהכוונה לתנופה, וגם המילה "והנחתו" כוונתה תנופה. הרב יעקב עטלינגר, ערוך לנר (מכות שם) הסביר שר' אליעזר בן יעקב לומד שיש צורך להניף מגזרה שווה משלמים, מפסוק אחד הוא לומד שיש שתי תנופות בביכורים, ופסוק נוסף מלמד שתנופה מעכבת.

את שאלת הגמרא במכות שם: " 'מאן דפליג עליה דר' יהודה' הכי קאמר דמפיק ליה לתנופה מקרא אחרינא". הגמרא מצביעה על כך שר' אליעזר בן יעקב ור' יהודה לומדים על תנופה מפסוקים שונים, ולפי ר' אליעזר בן יעקב מניפים פעמיים, לפני האמירה של "ארמי אובד אבי", ואחרי האמירה, ואילו לפי ר' יהודה מניפים פעם אחת, לאחר האמירה של "ארמי אובד אבי", ולפני ההשתחוויה.

מאידך, תוספות בסוכה מז ע"ב (ד"ה הביכורים) כתב עוד שיש תנא שחולק לגמרי על ר' יהודה ור' אליעזר בן יעקב וסובר שביכורים לא צריכים תנופה כלל:

ועוד תנא שלישי דלית ליה תנופה כלל כדמשמע הכא (סוכה מז ע"ב): "מאן שמעת דאמר תנופה? רבי יהודה". מכלל דרבנן לא בעו תנופה כלל. והוא תנא פרק כל המנחות (מנחות סא ע"א) דתנן התם גבי: "ואלו טעונות תנופות... הביכורים כדברי ר' אליעזר בן יעקב". שמע מינה דלרבנן לא בעו תנופה.

וכי קאמר במכות (יח ע"ב): "מאן תנא דפליג עליה דרבי יהודה ר"א בן יעקב", ניחא ליה לאתויי תנא דמשכח בהדיא.

עמדתו של תנא קמא במשנה במנחות ה, ו היא שביכורים לא צריכים תנופה כלל, מאחר ובמשנה נאמר שביכורים צריכים תנופה על פי ר' אליעזר בן יעקב. הגמרא במכות יח ע"ב ציינה מחלוקת בין ר' אליעזר בן יעקב לבין ר' יהודה, אבל כאמור יש דעה נוספת לפיה אין מניפים כלל את הביכורים. כאמור מחלוקתם של ר' אליעזר בן יעקב ור' יהודה היא האם הנחה מעכבת או על דרשות הפסוקים באשר לתנופה, או האם מניפים פעם אחת או פעמיים, אך הם מסכימים שביכורים טעונים תנופה.

עוד כתב תוספות (סוכה שם):

ועוד י"ל דב' תנופות לאו דוקא, אלא לפי שיש ביכורים שאין טעונין קריאה כגון "מן החג ועד החנוכה" (משנה ביכורים א, ו) וקאמר דהטעונין קריאה מניף בשעת קריאה, ושאין בהן קריאה מניף בשעת השתחואה.[[16]](#footnote-16)

לא בהכרח שהיו מניפים פעמיים. כשקראו מקרא ביכורים הניפו בעת הקריאה, וכשלא קראו מקרא ביכורים הניפו בשעת השתחוויה.

התוספות במכות יח ע"ב (ד"ה ומאן) כתב שיש עוד תנא שסובר אף הוא שאין מניפים את הביכורים. כך נאמר בשמו של תנא קמא במשנה בביכורים ג, ו: "עודהו הסל על כתפו קורא מ'הגדתי היום לה' אלהיך' עד שגומר כל הפרשה", ואחר כך מובאים דברי ר' יהודה שהכהן היה מניף בעת הקריאה. מכאן שתנא קמא סבר שאין תנופה כלל בביכורים.

סיכום ביניים לפי דברי התוספות בסוכה ובמכות – שתי דעות נוספות מלבד עמדותיהם של ר' אליעזר בן יעקב ור' יהודה שסברו שביכורים טעונים תנופה:

1. חכמים – תנא קמא (במשנה במנחות ה, ו ובמשנה בביכורים ג, ו) אין מניפים כלל ביכורים.
2. מדרש ההלכה בספרי (דברים, פרשת כי תבא פיסקא שא) שהיו מניפים פעמיים, בעת הנחת הכהן ולאחר הקריאה בעת ההשתחוויה.

**הכהן מניף והמביא קורא**

תוספות במנחות סא ע"ב (ד"ה כהן), ותוספות בסוכה מז ע"ב (ד"ה כהן), עסקו באופן הנפת הביכורים:

כהן מניח ידו תחת יד הבעלים ומניף - לאו דוקא קאמר תחת יד הבעלים ממש, דאם כן הויא חציצה בין הכלי ובין הכהן. ...אלא כדתנן פרק ג' דביכורים (מ"ו) גבי סל של ביכורים אוחזו בשפתותיו וכהן מניח ידו תחתיו ומניפו והיינו תחת יד הבעלים.[[17]](#footnote-17)

תוספות הסבירו את דברי ר' אליעזר בן יעקב: "כהן מניח ידו תחת יד הבעלים ומניף" כדרכו של ר' יהודה שמביא הביכורים אוחז בשולי הכלי והכהן מניח ידו תחת הכלי, שהרי אם הכהן יניח ידו תחת יד הבעלים זו תהיה חציצה.

פשט דברי ר' אליעזר בן יעקב: "כהן מניח ידו תחת יד בעלים, ומניף", כוונתו שידי הכהן הם תחת ידי הבעלים, ודברי ר' יהודה: "מוריד הסל מעל כתפו ואוחזו בשפתותיו, וכהן מניח ידו תחתיו ומניפו" כוונתם שידי הכהן תחת הכלי, שהרי הבעלים אוחזים בשפתי הכלי.[[18]](#footnote-18) על כן קשה להתאים בין דברי ר' אליעזר בן יעקב לבין דברי ר' יהודה בענין זה. בנוסף, יש להעיר על כך שלא משמע שדרך התנופה שקבע ר' יהודה היא בגלל חציצה.

כאמור, תוספות כתבו שדברי הברייתא: " 'כהן מניח ידו תחת יד הבעלים ומניף' - לאו דוקא קאמר תחת יד הבעלים ממש", ותוספות גם התאימו בין דברי ר' אליעזר בן יעקב לבין דברי ר' יהודה. להלן הצעה אחרת שמבוססת על דברי תוספות הללו אך באופן אחר.

דברי ר' אליעזר בן יעקב: "כהן מניח ידו תחת יד בעלים, ומניף" לא באו לתאר את דרך התנופה במובן המעשי. הוא מכוון לומר שלאורך כל הדרך עד בית המקדש מביא הביכורים היה אוחז בידיו או על כתפו את הכלי את הביכורים. עם הגעתו למקדש היה מביא הביכורים מניח את הכלי ליד המזבח, והכהן היה מניח את ידו "תחת יד הבעלים" – במקום הבעלים, תחליף לבעלים. הכהן מניף לבד ללא הבעלים כלל, ובזמן שהכהן הניף את הביכורים, המביא היה קורא את מקרא הביכורים. וכך מתקיים: "מה כאן כהן - אף להלן כהן. ומה להלן בעלים - אף כאן בעלים". יש זיקה בין הבעלים לבין הכהן אם כי בפועל רק הכהן היה מניף את הביכורים וכן את השלמים. [[19]](#footnote-19)

ר' יהודה שאמר: "הגיע ל'ארמי אובד אבי' מוריד הסל מעל כתפו ואוחזו בשפתותיו וכהן מניח ידו תחתיו ומניפו וקורא מ'ארמי אובד אבי' עד שהוא גומר כל הפרשה", תיאר איך היה מתבצע המעבר של הכלי ממי שהביא הביכורים לכהן. המביא היה מוריד את הכלי מעל כתפו, אוחז בשפתי הכלי, ואז הכהן לקח את הכלי ממנו ומניח ידו תחתיו. גם כאן כמו בדברי ר' אליעזר בן יעקב - במקום ידי הבעלים וכתחליף להם. הכהן היה מניף והמביא היה קורא. יש זהות בין הביטויים: "כהן מניח ידו תחת יד הבעלים ומניף" (ר' אליעזר בן יעקב), וכן: "כהן מניח ידו תחתיו ומניפו" (ר' יהודה). שני הביטויים כונתם במקום וכתחליף לבעלים.[[20]](#footnote-20) הסבר זה פותר את הקשיים שהעלו מפרשים בדבר חציצה בעת התנופה.[[21]](#footnote-21) בנוסף, יש בודאי קושי מסוים למביא הביכורים להחזיק בשולי הכלי יחד עם הכהן ולהניף את הביכורים יחד עם הכהן מוליך ומביא, ובמקביל גם לקרוא את פסוקי הביכורים. ע"פ הסברנו, הכהן היה מניף לבדו את הביכורים, ומביא הביכורים היה קורא לבדו במקביל את פסוקי הביכורים.[[22]](#footnote-22) עם סיום האמירה היה הכהן מניח הכלי, ומביא הביכורים היה משתחווה ויצא.

ביטויים דומים ביחס לתנופה מופיעים גם בשלמים ובמנחות אחרות שצוינו לעיל שם נאמר במפורש בתורה שיש להניפם. אך מאחר שלא נאמר במפורש בתורה שביכורים טעונים תנופה, וגם תוספות כתב ש:" 'כהן מניח ידו תחת יד הבעלים ומניף' לאו דוקא קאמר תחת יד הבעלים ממש" בגלל בעיית החציצה, ניתן להציע הסבר אחר וייחודי לדרך התנופה בביכורים ע"פ דרכם של ר' אליעזר בן יעקב ור' יהודה.

**ד. תנופה אחת של הכהן בלבד**

הרמב"ם (הלכות ביכורים ג, יב) שילב בדבריו מדברי ר' אליעזר בן יעקב ומדברי ר' יהודה:

...הגיע להר הבית נוטל הסל על כתיפו הוא בעצמו, ואפילו היה מלך גדול בישראל, ונכנס עד שמגיע לעזרה, וקורא ועודהו הסל על כתיפו "הגדתי היום לה' אלהיך" (פס' ד). ומוריד הסל מעל כתפו ואוחז בשפתיו, והכהן מניח את ידו תחתיו ומניף, וקורא: "ארמי אובד אבי וירד מצרימה" וגו' עד שגומר. ומניחו בצד המזבח בקרן דרומית מערבית בדרומה של קרן וישתחוה ויצא.

ומניין שהן טעונין תנופה? שנאמר: "ולקח הכהן הטנא מידך" לרבות את הבכורים לתנופה. וכשם שטעונין תנופה, כך טעונין קרבן שלמים [ושיר] שנאמר בהן "ושמחת בכל הטוב" וברגלים אומר "ושמחת בחגך" מה שמחת החג בשלמים אף כאן בשלמים, ואין הקרבן מעכבת.

הרמב"ם סיכם את החובות שיש בעת מקרא ביכורים וכתב (שם יד):

נמצאת אומר שהבכורים טעונין שבעה דברים: הבאת מקום, וכלי, קריאה, וקרבן, ושיר, ותנופה, ולינה.

עיון בדברי הרמב"ם מלמד שהרמב"ם הביא מדברי ר' יהודה ומדברי ר' אליעזר בן יעקב. דברי הרמב"ם: "וקורא ועודהו הסל על כתיפו 'הגדתי היום לה' אלהיך' (פס' ד). ומוריד הסל מעל כתיפו, ואוחזו בשפתיו והכהן מניח ידו תחתיו ומניף וקורא 'ארמי אובד אבי וירד מצרימה' וגו' עד שגומר כל הפרשה. ומניחו בצד המזבח בקרן דרומית מערבית בדרומה של קרן וישתחוה ויצא", הם ע"פ דברי ר' יהודה (משנה ביכורים ג, ו).[[23]](#footnote-23) המשך דברי הרמב"ם: "ומניין שהן טעונין תנופה? שנאמר: 'ולקח הכהן הטנא מידך' לרבות את הבכורים לתנופה", הם ע"פ ר' אליעזר בן יעקב כאמור במדרש ההלכה (ספרי דברים פיסקא ש), וכן בברייתא: "דתניא: 'ולקח הכהן הטנא מידך' (פס' ד) - לימד על הביכורים שטעונין תנופה, דברי רבי אליעזר בן יעקב" (סוכה מז ע"ב; מכות יח ע"ב; מנחות סא ע"א). הרמב"ם לא ציין את הלימוד המובא בגמרא מגזרה שוה משלמים אם כי בהמשך דבריו הוא לומד מכך שבכורים טעונים תנופה שצריך גם להקריב קרבן שלמים.

על דברי הרמב"ם שהכהן היה "מניח ידו תחתיו ומניף" כתב שם הר"י קורקוס:

ופי' תחת יד בעלים לאו דוקא, דאם כן הויא חציצא. אלא הוא [=מביא הביכורים] אוחז הסל בידיו בשפתי הכלי כאשר אמרו במשנה (ביכורים ג, ו) "ואוחזו בשפתיו" והכהן ידיו תחת הכלי. נמצא יד [=הכהן] למטה דהיינו בשולי הכלי, ויד בעלים למעלה דהיינו בשפתי הכלי. וזהו ידו תחת יד בעלים. וכן אמרו במשנה: "ואוחזו בשפתיו וכהן מניח ידו תחתיו ומניף" עד כאן. מוכח כאשר כתבתי.

פירוש זה של הר"י קורקוס דומה להסבר תוספות.[[24]](#footnote-24) אך ע"פ דברי הר"י קורקוס, יוצא שהכהן והמביא הביכורים מניפים ביחד את הביכורים, אך גם מדברי ר' אליעזר בן יעקב משמע שרק הכהן היה מניף "כהן מניח ידו תחת יד בעלים, ומניף" (סוכה מז ע"ב; מכות יח ע"ב; מנחות סא ע"ב), וכך גם ע"פ דברי ר' יהודה: "וכהן מניח ידו תחתיו ומניפו" (משנה ביכורים ג, ו). "מניף" או "מניפו" שניהם בלשון יחיד. על כן נראה להסביר את הרמב"ם ע"פ אותה הצעה שהצענו לעיל. דברי הרמב"ם: "ומוריד הסל מעל כתיפו ואוחזו בשפתיו, והכהן מניח ידו תחתיו ומניף, וקורא" הם כדברי ר' יהודה וייעודם תיאור כיצד היה מועבר הכלי ממי שהביא את הביכורים לידיו של הכהן, ולכך הסכים גם ר' אליעזר בן יעקב. אמנם, הרמב"ם הביא בדבריו את דרשתו של ר' אליעזר בן יעקב שלמד שביכורים טעונים תנופה, ולא את דרשתו של ר' יהודה.

**ה. ביכורים – קדשי גבול או קדשי מקדש?**

ר' אליעזר בין יעקב ור' יהודה למדו על תנופה בביכורים מפסוקים שונים. מה ההבדל ביניהם באשר למקור הפסוק?

הרב מאיר שמחה הכהן מדווינסק (משך חכמה דברים כו, ד), הסביר:

בתנופה של ביכורים שכהן מניח ידו תחת יד הבעלים לרבי אליעזר בר' יעקב, דיליף מ"ולקח הכהן" עיקרו דתנופה הוא של הכהן, הוי הטעם שמניף אל המזבח, והוי קדשי מקדש, ומתחלקת למשמרה, ואוכלים משולחן גבוה. וזה שאמר: "והיו לה' מגישי מנחה בצדקה" (מלאכי ג, ג) - שיאכלו ממה שרבם אוכל. וכן מורה בסוף נחמיה (יג, ל-לא), שהעמיד משמרות לבכורים וזכו בהם.[[25]](#footnote-25)

...אבל לר' יהודה (סוכה מז, ב) דיליף מקרא ד"והנחתו" (דברים כו, ו)- דעיקר של תנופה הוא של בעלים - לכן סבר דאינם נעשים קדשי מזבח ונותנים לכהן בטובה (משנה ביכורים ג, יב). ולכן אמר בירושלמי (ביכורים א, ב) דאשרה שבטלה, לר' יהודה דעביד כקדשי הגבול יביא ממנה ביכורים, דזר אצל מזבח ליכא, והבן. ואולי נראה דזה בכוונת הגמרא דרב גובריה, מנחות סא, ב. [[26]](#footnote-26)

לפי המשך חכמה הפסוקים מהם למדו ר' יהודה ור' אלעזר בן יעקב על תנופת הביכורים מלמדים על תפיסתם מה המעמד של ביכורים. האם יש לראותם כקדשי מקדש או כתרומה. לדברי ר' אליעזר בן יעקב עיקר התנופה לכיוון המזבח היא של הכהן,[[27]](#footnote-27) ועל כן יש לראות את הביכורים כקדשי מקדש, והם מתחלקים למשמרת שנמצאת באותה עת במקדש, והדבר נחשב כאילו אוכלים משולחן גבוה. עמדת ר' אליעזר בן יעקב תואמת את עמדת חכמים במשנה (ביכורים ג, יב): "חכמים אומרים: נותנין אותם לאנשי משמר, והם מחלקין ביניהם כקדשי המקדש". לפי דברי המשך חכמה ידו של הכהן הם תחת ידי הבעלים. יד הבעלים נסתרת בין יד הכהן לבין הכלי וכך ניכר שעיקר התנופה היא על ידי הכהנים.

לעומתו, ר' יהודה סבר שעיקר התנופה היא של הבעלים. אמנם המשך חכמה לא הסביר במה בא לידי ביטוי במעשה התנופה שעיקר התנופה הוא של הבעלים. העובדה שמביא הביכורים אוחז בשפת הכלי, והכהן בתחתית הכלי, לא מבטאת זאת מספיק. מ"מ לפי המשך חכמה עמדת ר' יהודה היא שביכורים אינם כקדשי מזבח אלא כקדשי גבול וניתנים לכהן בטובה, כפי שנאמר באותה משנה (ביכורים ג, יב): "ורבי יהודה אומר: אין נותנים אותם אלא לחבר בטובה".[[28]](#footnote-28) עמדת ר' יהודה שביכורים הם קדשי גבול ושחכמים סוברים שהם קדשי מקדש מופיע בירושלמי (ביכורים א, ב) הדן האם מותר להביא ביכורים מעץ משבעת המינים שעשו אותו אשרה וביטלו את האשרה.

מהו שיביא ביכורים? כר' יודה דו אמר הוקשו לקדשי הגבול, מביא. כרבנין דאינון מרין הוקשו לקדשי מקדש, אינו מביא.

לפי ר' יהודה ביכורים הם קדשי גבול ולכן אחר שבטלו את האשירה ניתן להביא מהעץ ביכורים, ואילו לפי חכמים ביכורים הם קדשי מקדש וגם לאחר שבטלו אי אפשר להביא ביכורים. ניתן להוסיף על פי הסברו של המשך חכמה שלפי ר' יהודה מביא הביכורים היה אוחז בשולי הכלי, והכהן היה מניח ידו תחת הכלי ומניפים ביחד, כדי להבליט גם את מקומו של מביא הביכורים.

לפי המשך חכמה, הסבר דברי רב נחמן בר יצחק מדוע במשנה במנחות סא ע"א נאמר שביכורים טעונים תנופה כר' אליעזר בן יעקב לא מפני שהוא רב גדול יותר ומשנתו "קב ונקי" (כהסברו של רש"י) אלא מפני שהוא הגדיר את הביכורים כקדשי מקדש, שהרי הוא למד על תנופה בביכורים מכך שהכהן נוטל את הכלי מאת מביא הביכורים "ולקח הכהן את הטנא מידך" (דברים כו, ד), ומכאן שהביכורים הם קדשי מקדש.[[29]](#footnote-29)

דברי המשך חכמה בהסברת הספרי על שתי תנופות, לא תואמים את דברי הרמב"ם שכתב שיש תנופה אחת בלבד: "ומוריד הסל מעל כתיפו, ואוחזו בשפתיו והכהן מניח ידו תחתיו ומניף וקורא" (הל' בכורים ג, יב). אך מכאן ניתן ללמוד שהרמב"ם סובר שבכורים הם קדשי מקדש, ועל כן ע"פ דברינו לעיל רק הכהן הוא זה שמניף בפועל.

דברים דומים לדברי המשך חכמה כתב הרב יוסף דב סולוביצ'יק (רשימות שיעורים סוכה מז ע"ב):

דרשת ר' אליעזר בן יעקב " 'ולקח הכהן הטנא מידך' אתיא 'יד' 'יד' משלמים" מחייבת תנופה בשעת הקריאה, ודרשת ר' יהודה: " 'והנחתו' זו תנופה" מחייבת תנופה בשעת השתחויה. ונראה כי ישנם כאן שני דיני תנופה השונים בחלותם. תנופת ר' אליעזר בן יעקב דנלמדת משלמים דין קדשים היא, ותנופת ר' יהודה דין היא במצות בכורים. בבכורים יש שתי הלכות: א. הלכות קדשים ב. הלכות מצות בכורים. ופליגי מאיזה הלכה חלה תנופה.

נפקא מינה לגבי כהן. הנה תנופת קדשים טעונה כהן עם הבעלים, ולכן תנופת ר' אליעזר בן יעקב הנלמדת משלמים צריכה כהן עם הבעלים. ברם ניתן לומר שתנופת ר' יהודה דדין בכורים הוא אינה צריכה כהן אלא תנופת הבעלים בלבד, כי מצות התנופה בשעת השתחויה הוי הלכה בהבאת מקום והנחת הבכורים במקדש, אבל אינה הלכה בדין קדשים של הבכורים.

על פי דברים אלו ניתן להבין כך את דברי הספרי המדבר על שתי תנופות, וכדברי התוספות (סוכה מז ע"ב ד"ה הביכורים) שהציע ששתי התנופות הם ע"פ דברי ר' אליעזר בן יעקב ועל פי דברי יר' יהודה:

לפי זה לספרי יש בבכורים שני דיני תנופה. התנופה הראשונה בשעת קריאה היא תנופת קדשים, והתנופה האחרונה בשעת ההשתחויה היא דין בהבאת הבכורים והנחתם לפני המזבח. התנופה הראשונה צריכה כהן כמו בכל תנופת קדשים ולא השניה.

הרמב"ם כאמור סובר שביכורים הם כקדשי מקדש ובמקומות נוספים בהל' בכורים כתב זאת הרמב"ם במפורש. הרמב"ם (הל' ביכורים ב, טז) פסק כדברי חכמים על אשרה שבטלה: "אשרה שבטלה אין מביאין ממנה בכורים שהבכורים כקדשי מקדש הן". הרמב"ם פסק כדברי חכמים שבכורים הם קדשי מקדש, וכדברינו לעיל כך סבר ר' אליעזר בן יעקב. הרמב"ם (הל' ביכורים ב, יט) כתב עוד: "וכן יראה לי שהבכורים שנטמאו אינו מסיק בהן התנור כתרומה טמאה מפני שהן כקדשי מקדש". וכך כתב עוד (הל' ביכורים ג, א): "הבכורים נותנין [אותן] לאנשי משמר והן מחלקים אותן ביניהן כקדשי המקדש".[[30]](#footnote-30)

כאמור ע"פ הרמב"ם רק הכהן היה מניף, ולפי הסברנו גם ר' יהודה סובר שרק הכהן מניף, והאחיזה בשולי הכלי היא במעבר מידיו של מביא הביכורים לידי הכהן. אמנם לפי ר' יהודה, הכהן מניף מדין ביכורים וכפי שנלמד מדרשת הפסוקים העוסקים בביכורים, וכקדשי גבול.

על כך שביכורים הם קדשי מקדש ניתן ללמוד ממדרש ההלכה על הפסוק: "וכל תרומה לכל קדשי בני ישראל אשר יקריבו לכהן לו יהיה" (במדבר ה, ט). במדרש ההלכה (ספרי במדבר פרשת נשא פיסקא ה) נאמר:

"אשר יקריבו לכהן לו יהיה". ר' ישמעאל אומר: וכי תרומה מקריבים לכהן, מה תלמוד לומר "אשר יקריבו לכהן"? לפי שהוא אומר "ראשית בכורי אדמתך תביא בית ה' אלהיך" (שמות כג, יט), אבל לא שמענו מה יעשה בהם. תלמוד לומר: "אשר יקריבו לכהן לו יהיה" בא הכתוב ולימד על הבכורים שיהו נתונים לכהנים.

על בסיס דברי המדרש הללו, כתב הרמב"ן (במדבר ה, ט):

כי על דעת רבי ישמעאל לא יבא לשון הקרבה בתורה אלא בקרבים על גבי המזבח, לפיכך דרש "אשר יקריבו" בבכורים שהם טעונין תנופה והגשה.

העובדה שביכורים טעונים תנופה והגשה מחזקת את המעמד של ביכורים כקרבן.

בפן הרעיוני-האמוני הסביר הרב צדוק הכהן מלובלין (דובר צדק עמ' צד) את הזיקה והקשר שבין הבעלים והכהן בעת הנפת הביכורים:

נאמר "וענית ואמרת" (דברים כו, ה) ואיתא במדרש (קהלת רבה ז', ח') כל מקום שנאמר עניה ואמירה בלשון הקודש וברוח הקודש. הרי זכה לרוח הקודש כל מביא ביכורים באותה שעה. ואין צריך לומר לכהנים באותה שעה שגדול כוחם יותר, שכל כח השגת רוח הקודש של הבעלים הוא רק על ידי הכהן. וכמו שרמזו ז"ל "כהן מניח ידו תחת יד בעלים ומניף" (סוכה מז ע"ב), ואחר כך קורא הפרשה. דבלא הכהן לא היה יכול לקרות הפרשה ברוח הקודש כלל.

הראי"ה קוק (שמועות ראיה-בראשית ושמות, ירושלים תשע"ה, עמ' 315), הסביר את מחלוקת חכמים ור' יהודה האם ביכורים הם קדשי מקדש או קדשי גבול:

במשנה (ביכורים ג, ו) נחלקו חכמים ור' יהודה אם ביכורים הם כקדשי מקדש קדשי מזבח כיון שהובאו בעזרה, או כקדשי גבול כיון שאין עושים בהם עבודה. קדשי הגבול שיש בהם הגבלה וצמצום של הקדושה, שהרי קדושתם פחותה משל קדשי המזבח, הרי הם מתייחסים לצד הפרטי, המוגבל המצומצם, המתענף מרכז התורה השורשי. ואילו קדשי מקדש המכוון כנגד המקדש של מעלה שבו אין הגבלה, הרי יסודם בקדושה הכללית, הגזעית, הכוללת את כל הפרטים המתענפים. הביכורים יש בהם מיסוד קדושת הכלל הנקודתית הקשורה למזבח כדעת חכמים והרי הןם טעונים תנופה. ויש בהם מיסוד הקדושה הפרטית המסתעפת מהכלל והרי הם לדעת ר' יהודה כקדשי גבול.

**סיכום**

1. בלשון הפסוקים העוסקים בביכורים לא נאמר כלל שיש להניף הבכורים. ר' אליעזר בן יעקב ור' יהודה סברו שבכורים טעונים תנופה. ר' אליעזר בן יעקב למד זאת בהיקש משלמים, והוא ראה בביכורים קדשי מקדש, ואילו ר' יהודה למד זאת מפסוק בפרשת הביכורים והוא ראה בביכורים קדשי גבול. יש תנא הסובר שביכורים לא טעונים תנופה, וע"פ מדרש הלכה היו מניפים פעמיים, לפני מקרא ביכורים ואחרי מקרא הביכורים.
2. יש הבדל בין ר' אליעזר בן יעקב לבין ר' יהודה בדרך התנופה. לדברי ר' אליעזר בן יעקב, הכהן מניח ידו תחת יד בעלים, ומניף. לדברי ר' יהודה, מביא הביכורים היה אוחז בשפת הכלי, והכהן היה מניח ידיו מתחת לכלי וכך היו מניפים את הביכורים. יש מקום להתאים בין התנאים: "כהן מניח ידו תחת יד הבעלים ומניף" (ר' אליעזר בן יעקב), וכן: "כהן מניח ידו תחתיו ומניפו" (ר' יהודה). שני הביטויים כוונתם במקום וכתחליף לבעלים. בפועל רק הכהן היה מניף. פירוש זה פותר את כל הקשיים בדבר חציצה בין הכהן לכלי, וכן מסביר כיצד מביא הביכורים היה יכול להתמקד במצוות מקרא הביכורים, בעוד שהכהן מניף את הביכורים.

1. ויקרא יד, י-יב, כא-כד. [↑](#footnote-ref-1)
2. ויקרא ז, ל, לד; י, טו. [↑](#footnote-ref-2)
3. ויקרא כג, יז-כ. [↑](#footnote-ref-3)
4. ויקרא כג, יא-טו. [↑](#footnote-ref-4)
5. במדבר ה, כה. [↑](#footnote-ref-5)
6. במדבר ו, יט-כ. [↑](#footnote-ref-6)
7. רמב"ם הל' ביכורים א, ה ויד. [↑](#footnote-ref-7)
8. סיכום סוגית "תנופה בביכורים", בבירור הלכה (מכון הלכה ברורה), מכות יח ע"ב (עמ' סו-סז); הרב חיים קנייבסקי, דרך אמונה הל' ביכורים ג, יב ובביאור הלכה שם ד"ה ומניף וקורא. [↑](#footnote-ref-8)
9. התוספות במכות יח ע"ב (ד"ה ומאן) כתב: "ובמילתיה דר' יהודה יש לתמוה. דבשמעתין מפיק תנופה מ'והנחתו' (פס' י) שכתוב אחר כל הקריאה, ואם כן מנליה דמתחלת הקריאה הוא מניף? ותו מנליה לרבי יהודה דכהן היה מניף, דבקרא 'והנחתו' (פס' י) לא כתיב ביה כהן, ובקרא קמא דכתיב 'ולקח הכהן הטנא' (פס' ד) לא כתיב בהן תנופה". בערוך לנר שם כתב שיש דוגמאות נוספות בש"ס שדרשות בנוסח: "אם אינו ענין לזה תנהו לענין אחר" הכוונה לומר שמכל מילות הפסוק לומדים את אותו הלימוד. ומכיון שכך כל פעם שכתוב הנחה הכוונה היא גם תנופה, וממילא גם הכהן היה מניף שנאמר: "ולקח הכהן הטנא מידך והניחו". [↑](#footnote-ref-9)
10. ציורים הממחישים את אופני התנופות הללו, ראה: הרב ישראל אריאל, מחזור המקדש- שבועות, עמ' 30,28. [↑](#footnote-ref-10)
11. ראה בענין זה בריטב"א מכות יח ע"ב. כרש"י כתב גם בסמ"ג מצות עשה קמ. [↑](#footnote-ref-11)
12. הגר"א, שנות אליהו, ביכורים ג, ו כתב שזו אכן הגירסה הנכונה בספרי: "שטעונין הנחה ב' פעמים". [↑](#footnote-ref-12)
13. יש לנקד את המילה "והנחתו" בשווא ולא בקמץ כפי שמקובל. [↑](#footnote-ref-13)
14. כך העיר המהר"ם במכות שם. [↑](#footnote-ref-14)
15. בתוספות רבנו פרץ (מכות שם) כתב פירוש זה בשם ריב"א. [↑](#footnote-ref-15)
16. כך מופיע גם בפירוש הר"ש והרא"ש במשנה בביכורים ג, ו. [↑](#footnote-ref-16)
17. ראה גם תוספות קידושין לו ע"ב ד"ה מכניס. אמנם תוספות כתבו שם: "שהכהן היה אוחז בשפתיו כלומר בשפת הכלי למעלה והבעלים למטה", אך כבר העירו המפרשים כמו המהרי"ט והרש"ש בקידושין שם וכן במלאכת שלמה בביכורים ג, ו, שזו טעות סופר. כדברי תוספות כתבו גם ריטב"א סוכה מז ע"ב; ר"ש ורא"ש ביכורים ג, ו, ועוד. [↑](#footnote-ref-17)
18. הריטב"א מכות יח ע"ב כתב שאין בעיה של חציצה: "הא כיצד מניח ידו תחת יד בעלים ומניף. פירוש ואף על גב דכתיב "ולקח הכהן" אין יד בעלים חציצה דרחמנא עבד יד שניהם כיד אחד, כן פירשו בתוס' לפי פשט הברייתא". כך גם משמע מהמאירי במכות יח ע"ב שם. ראה גם במהר"ל בגור אריה בדברים כו, ד. [↑](#footnote-ref-18)
19. ראה רמב"ם בהל' מעשה הקרבנות ט, ו-ח. [↑](#footnote-ref-19)
20. זאת בשונה מפרשנות הרע"ב במשנה בביכורים ג, ו שראה את דברי התנאים כחולקים: "ואוחזו בשפתותיו וכהן מניח ידו תחתיו - מכאן משמע שהסל היה על ידו של כהן אלא שהבעלים אוחזים הסל בשפתותיו למעלה בשעת התנופה. ושלא כדברי האומר כהן מניח ידו תחת יד הבעלים ומניף". ראה בתוספות יום טוב שם ובפרוש הון עשיר. [↑](#footnote-ref-20)
21. הרב יצחק זאב סולוביצי'ק, חידושי הגרי"ז למנחות סא ע"ב כתב שפסול חציצה לא שייך כלל בביכורים משום שהתנופה לא נחשבת עבודת מקדש. הלימוד משלמים הוא שכשם שיש צורך בתנופה בשלמים גם ע"י הבעלים כך גם בתנופת ביכורים. יש להשיב על דבריו שאכן לפי ר' יהודה התנופה לא נחשבת עבודת מקדש בעוד שלפי ר' אליעזר בן יעקב גם התנופה היא חלק מעבודת המקדש, אלא שע"פ הסברנו ממילא הכהן היה מניף לבד את הביכורים. ע"פ דברינו אין צורך בחידושו של הרי"ד סולוביצי'ק, רשימות שיעורים – סוכה מז ע"ב שכתב שהכהן והבעלים צריכים לאחוז כל אחד מסיבה אחרת. הכהן החזיק מדין קדשים ועל כן עליו להחזיק מתחת הכלי מדין שירות, והבעלים מחזיקים את הכלי בשפתותיו למעלה מדין ביכורים, שאין תנופתו מדין שרות של קדשים. גם שותפים שהביאו ביכורים, התנופה נעשית ע"י הכהן לבדו. וכך מיושבת הערת הרב חיים קנייבסקי, דרך אמונה, הל' ביכורים ג, יב אותיות עד-עה. [↑](#footnote-ref-21)
22. במשנה בביכורים ג, ז נאמר: "בראשונה כל מי שיודע לקרות קורא וכל מי שאינו יודע לקרות מקרין אותו נמנעו מלהביא התקינו שיהו מקרין את מי שיודע ואת מי שאינו יודע". במצב זה הכהן היה מניף, היה מישהו נוסף שהיה נקרא למביא, והמביא היה עומד על ידם. [↑](#footnote-ref-22)
23. אמנם הרמב"ם בפירוש המשנה בביכורים ג, ו כתב שאין הלכה כר' יהודה. ראה באחרונים שעסקו בשאלה זו במפתח של הרב שבתאי פרנקל. [↑](#footnote-ref-23)
24. לעיל הע' 17. [↑](#footnote-ref-24)
25. ראה מאמרי: "ביכורים בימי עזרא ונחמיה", ביכורי הארץ, עמ' 121-107. [↑](#footnote-ref-25)
26. דברים דומים חזר וכתב גם באור שמח הל' ביכורים ג, א. [↑](#footnote-ref-26)
27. זאת בשונה מדברי הריטב"א סוכה מז ע"ב: "הא כיצד [כהן] מניח ידו תחת יד הבעלים ומניף. פי' תחת יד הבעלים לאו דוקא דהוי חציצה אלא לומר שמסייע עמהם והבעלים עיקר והוא טפל". הריטב"א הסביר את עמדת ר' אליעזר בן יעקב, ולפיו עיקר התנופה היא של הבעלים. [↑](#footnote-ref-27)
28. המחלוקת בין חכמים לר' יהודה נזכרת גם במשנה בחלה ד, ט: " ואלו נתנין לכל כהן ...והבכורים. ר' יהודה אוסר בבכורים". לדעת חכמים הביכורים ניתנים לכהנים של המשמר, ומאחר והביכורים נאכלים בעזרה בלבד, יש להניח שכל הכהנים האוכלים יזהרו לאכלם בטהרה. אך ר' יהודה אסר לתת לכל כהן אלא רק לכהן חבר שידע ליזהר לאכלם בטהרה, מפני שהוא חושש שמאחר ולא עושים בהם עבודה, מי שאינו כהן חבר לא ייזהר לאכלם בטהרה. הירושלמי בחלה ד, ו מתאים את המשניות מביכורים וחלה. בתוספתא בפאה (ליברמן) ד, ז נאמר: "קדשי הגבול נותנין לכל חבר, קדשי מקדש אין נותנין אלא לאנשי משמר בלבד". ראה עוד בדברי הרב חיים סולוביצ'יק על הרמב"ם הל' ערכין ו, טז שתלה את מחלוקת חכמים ור' יהודה במחלוקת שבין תנא קמא לר' שמעון בדין המקדיש ביכורים לבדק הבית (משנה שקלים ח, ח). [↑](#footnote-ref-28)
29. הסבר דברי המשך חכמה הוא ע"פ ביאורו של הרב יהודה קופרמן. [↑](#footnote-ref-29)
30. ראה עוד ברש"ש בערכין יא ע"א שכתב: "דבכורים הוי כעין קרבן משום דטעונין תנופה. וגם קרבן בא עמהם כדאיתא בפ"ג דבכורים מ"ג ומ"ה". דברים דומים כתב הרש"ש במעילה יג ע"א: "כיון דטעונין הנחה לפני המזבח שפיר מיקרי ראוי למזבח. ומה שאח"כ נוטלין הכהנים משלחן גבוה קזכו כמו בשר החטאת והאשם ודומיהן". הרב יוסף ראזין, צפנח פענח הל' תרומות עמ' 4 ועמ' 23, וכן בהל' ערכין עמ' 85 כתב שביכורים נחשבים תרומה כל זמן שהם לא הגיעו לעזרה. משהגיעו לעזרה הם נחשבים כקדשי מקדש, ולאחר הקריאה וההנחה הם נחשבים שוב בגדר תרומה. עיון בהלכות אלו ברמב"ם ובהגדרתו את הביכורים כקדשי מקדש, ראה: הרב יוסף ענגל, אתוון דאורייתא כלל יב; הנ"ל, גליוני הש"ס, מכות יט ע"א; הרב יוסף פצנובסקי, פרדס יוסף החדש, דברים כה, טז אות ג; הרב יהודה גרשוני, "בענין ביכורים", קול צופיך, עמ' רצ-רצד; הרב בניהו ברונר, "בכורים כתרומה וכקדשי מקדש – חיבור הארץ והמקדש", ביכורי הארץ, עמ' 183-173; "הביכורים כקרבן", באר מרים- חג השבועות, ישיבת הר עציון, עמ' 164-160. [↑](#footnote-ref-30)